‘ไทยคม’ซิลลิงนิ่งเก็งข่าวดีสนั่น  ชี้อย่าไล่ดีลซื้อดาวเทียมจบยาก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไทยคมซิลลิงสนิทตามข่าว รัฐบาลยอมรับขอซื้อดาวเทียมจากเทมาเซก ดันหุ้นแม่ ชินคอร์ปคึกคักด้วย นักวิเคราะห์เตือนแค่เก็งกำไร ดีลนี้สำเร็จยาก
วันที่ 14 มิ.ย.ที่ผ่านมา หุ้นบริษัท ไทยคม (THCOM) ร้อนแรงนำตลาด โดยเฉพาะช่วงบ่ายราคาพุ่งพรวดขึ้นชนเพดานสูงสุด 30% สนิทจนกระทั่งปิดที่ 7.05 บาท บวก 1.60 บาท ท่ามกลางมูลค่าการซื้อขายหนาแน่น 825 ล้านบาท และส่งผลต่อเนื่องถึงหุ้นบริษัท ชิน คอร์ปอเรชั่น (SHIN) ปิดที่ 27.50 บาท เพิ่มขึ้น 2.25 บาท หรือ 8.91% ด้วยมูลค่าการซื้อขาย 47 ล้านบาท ในฐานะผู้ถือหุ้นใหญ่ที่สุดในไทยคม จำนวน 450.80 ล้านหุ้น คิดเป็นสัดส่วน 41.14% ของทุนชำระแล้ว 
มาร์เก็ตติง กล่าวว่า หุ้นบริษัท ไทยคม ปรับตัวขึ้นชนเพดาน หลังจากนายอภิสิทธิ์ เวชชาชีวะ นายกรัฐมนตรี ออกมายอมรับว่ามีความเป็นไปได้เรื่องซื้อดาวเทียมไทยคมคืนจากกลุ่มเทมาเซกของสิงคโปร์ เพื่อที่รัฐบาลไทยจะนำดาวเทียมสื่อสารไทยคมมาบริหารจัดการเอง 
ขณะเดียวกัน นายจุติ ไกรฤกษ์ รมว.เทคโนโลยีสารสนเทศและการสื่อสาร (ไอซีที) คนใหม่ ต้องการให้ THCOM เข้ามาเป็นรัฐวิสาหกิจ
ข่าวนี้ทำให้นักลงทุนต่างคาดการณ์ในเชิงบวกว่า การซื้อขายดาวเทียมครั้งนี้น่าจะตีราคาสูงกว่าเงินลงทุน ทำให้ทั้งบริษัท ไทยคม และบริษัท ชิน คอร์ปอเรชั่น มีกำไรมากพอสมควร จึงเข้าไปเก็งกำไรในหุ้นทั้งสองบริษัท และคาดว่าแรงซื้อน่าจะมีต่อเนื่องถึงวันนี้ 
“THCOM และ SHIN ที่ขึ้นแรง เป็นเพียงการเก็งกำไร เพราะยังไม่รู้ว่าการซื้อขายดาวเทียมจะเกิดขึ้นจริงหรือไม่ และจะเกิดขึ้นได้เมื่อไร รวมถึงราคาที่สามารถตกลงกันได้ คงไม่ใช่เรื่องง่าย ซึ่งหากเป็นไปตามข่าวว่ารัฐบาลจะขอซื้อในราคาเพียง 1,000 ล้านบาทเท่านั้นถือว่าต่ำกว่าความเป็นจริงมากๆ นอกจากนี้หากไทยคมขายดาวเทียมออกไป ทำให้บริษัทนี้ด้อยค่าลง และมีผลถึงกำไรในอนาคตของชินคอร์ปในฐานะบริษัทโฮลดิง” แหล่งข่าวเปิดเผย
อย่างไรก็ตาม ราคาหุ้น THCOM ที่เพิ่มขึ้นนั้น นอกจากเก็งกำไรเรื่องข่าวดีดังกล่าวแล้ว ราคาซื้อขายที่ 7 บาทในขณะนี้ นับว่าต่ำกว่ามูลค่าทางบัญชีที่ 14 บาท และแนวโน้มผลการดำเนินงานที่ดีขึ้นต่อเนื่องของไทยคม
ขณะที่บริษัท ชิน คอร์ปอเรชั่น มีต้นทุนของเงินลงทุนหุ้น THCOM ที่ประมาณ 3,612.97 ล้านบาท นับว่ายังสูงกว่าราคาหุ้นในปัจจุบันที่ประมาณ 3,155 ล้านบาท